รองเลขาธิการ กกต. ชี้แจงการรายงานผลคะแนนเลือกตั้ง ส.ส.ของสื่อมวลชนที่มีความคลาดเคลื่อนเมื่อวานนี้ เป็นเพราะศักยภาพในการรับข้อมูลของแต่ละสถานี ส่วนตัวเลขที่ปรับขึ้นลง ต้องให้ นายกสมาคมทีวีดิจิทัล อธิบายว่าเกิดอะไรขึ้น
รองเลขาธิการ กกต. ชี้แจงการรายงานผลคะแนนเลือกตั้ง ส.ส.ของสื่อมวลชนที่มีความคลาดเคลื่อนเมื่อวานนี้นายณัฏฐ์ เล่าสีห์สวกุล รองเลขาธิการ กกต. ชี้แจงการรายงานคะแนนผลการเลือกตั้ง ส.ส.อย่างไม่เป็นทางการเมื่อวานนี้ ที่สื่อมวลชนมีการนำเสนอข้อมูลไม่ตรงกัน ว่า สำนักงาน กกต. ทำหน้าที่ในการป้อนข้อมูลดิบส่งไปยัง Server ที่ได้รับความร่วมมือจากสื่อมวลชนเท่านั้น ส่วนการนำเสนอ เป็นหน้าที่ของสื่อมวลชน แต่การรายงานผลคะแนนที่แต่ละช่องมีตัวเลขไม่เท่ากันเมื่อวานนี้ อยู่ที่ศักยภาพของแต่ละสถานี ทั้งนี้ในการคำนวณคะแนน ส.ส. บัญชีรายชื่อ จะต้องศึกษาข้อมูลให้เข้าใจ หากพรรคการเมืองใดไม่ได้ส่งผู้สมัครแบบแบ่งเขตและบัญชีรายชื่อก็จะไม่สามารถคำนวณคะแนนเป็นบัญชีรายชื่อได้ ส่วนคะแนนที่สื่อมวลชนรายงาน ว่ามีการปรับขึ้นปรับลงตลอดเวลา ขณะนี้กำลังทำหนังสือสอบถามไปยังนายกสมาคมทีวีดิจิทัล ให้อธิบายให้ชัดเจนว่าเกิดอะไรขึ้นนายณัฏฐ์ ยังชี้แจงกรณีบัตรเลือกตั้งล่วงหน้าจากประเทศนิวซีแลนด์ ไม่ได้มีความล่าช้าส่งมาตั้งแต่วันที่ 18 มีนาคม 2562 และถูกส่งถึงเมืองไทยในคืนวันที่ 23 มีนาคม 2562 ส่วนความล่าช้าที่เกิดขึ้น จะได้สอบถามไปยังปลัดกระทรวงการต่างประเทศ ว่าเกิดขึ้นเพราะสาเหตุใด ซึ่งถุงบัตรเลือกตั้งจะถูกส่งมายังสำนักงานคณะกรรมการการเลือกตั้งภายในวันนี้และจะเสนอให้คณะกรรมการการเลือกตั้งพิจารณาตามมาตรา 114 ว่าจะพิจารณานับคะแนนหรือไม่อย่างไร คาดว่าจะทราบผลวันพรุ่งนี้